Suid-Afrika eindig 6de in Litaue | Netwerk24
Suid-Afrika eindig 6de in Litaue
Deur Johann de Jager 20 Junie 2021 13:27
Roxanne Clarke sê dit is moeilik om die toernooi met 'n nederlaag af te sluit. Foto: TSA
Ierland het Suid-Afrika Saterdag in Vilnius in die uitspeelwedstryd om die vyfde posisie met 'n sege in die dubbelspelwedstryd met 2-1 getroef.
Die Iere het die voortou geneem toe Celine Simunyu vir Lara van der Merwe in die eerste wedstryd met 7-6(2), 6-4 geklop het. Chanel Simmonds het dit 1-1 gemaak toe sy vir Anna Bowtell met 6-2, 6-4 geklop het.
Simmonds en Van der Merwe het toe in die beslissende dubbelspelwedstryd vasgeval teen Sophia Derivan en Shaun Heffernan, wat met 6-3, 6-4 die kragmeting vir die Iere beklink het.
Die nie-spelende spankaptein, Roxanne Clarke, sê Suid-Afrika het sy grootste geveg van die toernooi teen die Iere gehad.
"Dis moeilik om die toernooi met 'n nederlaag te moes afsluit. Ons sal nietemin huis toe gaan met heelwat lesse wat geleer is. Ek dink ons is almal optimisties oor die toekoms van hierdie span," sê Clarke.
Suid-Afrika was onoorwonne ná sy drie groepstryde teen Namibië, Azerbeidjan en Montenegro, waarna hy teen Malta en Ierland in die uitspeelfase vasgehaak het.